internet vaartha 182 Views
బార్బడోస్‌ : దక్షిణాఫ్రికా కెప్టెన్‌ ఎబి డివిలియర్స్‌ తన క్రీడా జీవితంలో మరోమైలురాయిని సొంతం చేసుకున్నాడు. ముక్కోణపు సిరీస్‌లో భాగంగా బార్బడోస్‌లో ఆస్ట్రేలియాతో జరిగిన మ్యాచ్‌తో డివిలియర్స్‌ దక్షిణాఫ్రికా తరపున 200 వన్డే మ్యాచ్‌ల ఆటగాళ్ల జాబితాలో చేరిపోయాడు. కాగా ఈ ఘనతను సొంతం చేసుకున్న ఆరో ఆటగాడిగా గుర్తింపు పొందాడు. అంతకు ముందు వరకు దక్షిణాఫ్రికా తరపున 200 వన్డే మ్యాచ్‌లు ఆడిన ఆటగాళ్లలో జాక్వస్‌ కల్లిస్‌,గిబ్స్‌,జూంటీ రోడ్స్‌,మార్క్‌ బౌచర్‌,షాన్‌ పొలాక్‌లు మాత్రమే ఉన్నారు.అయితే డివిలియర్స్‌ 200వ వన్డే మ్యాచ్‌ వర్షం కారణంగా నిలిచిపోవడం విశేషం.బార్బడోస్‌లోని ఓవల్‌ స్టేడియంలో జరిగిన ఈ మ్యాచ్‌ దక్షిణాఫ్రికా బ్యాటింగ్‌ దిగిన సమయంలో ఒకే ఒక్క ఓవర్‌ మాత్రమే బౌలింగ్‌ వేశారు.అనంతరం భారీ వర్షం పడటంతో మ్యాచ్‌ను నిలిపివేశారు.వర్షం ఎంతకీ విరామం ఇవ్వకపోవడంతో మ్యాచ్‌ను రద్దు చేసినట్లు అంపైర్లు ప్రకటించారు. అయితే డివిలియర్స్‌ క్రీడా జీవితంలో మైలు రాళ్లుగా నిలిచే మ్యాచ్‌ల్లో ఇలా జరగడం ఇదే తొలిసారి కాదు. గత నవంబర్‌లో భారత్‌తో టెస్టు సిరీస్‌ సందర్భంగా బెంగళూరులోని చిన్నస్వామి స్టేడియంలో జరిగిన మ్యాచ్‌తో డివిలియర్స్‌ 100 టెస్టులు పూర్తి చేసుకున్న సంగతి తెలిసిందే. కాగా ఈ మ్యాచ్‌ కూడా వర్షం కారణంగా డ్రాగా ముగిసింది.దక్షిణాఫ్రికా తరపున ఇప్పటి వరకు డివిలియర్స్‌ 106 టెస్టులు ఆడగా,205 వన్డేలకు ప్రాతినిథ్యం వహించాడు. ఇందులో 5 వన్డేలు మాత్రం ఆఫ్రికా ఎలెవన్‌ తరుపున డివిలియర్స్‌ ఆడాడు. కాగా దేశం తరపున 200 వన్డేలు ఆడిటం వట్ల డివిలియర్స్‌ హర్షం వ్యక్తం చేశాడు. మ్యాచ్‌ అనంతరం డివిలియర్స్‌ మాట్లాడుతూ ఇది తనకు లభించిన అరుదైన గౌరవంగా భావిస్తున్నానని పేర్కొన్నాడు. ఇలాంటి మైలు రాళ్లను తాను పెద్దగా పట్టించుకోనని,నిజంగా ఇది మైలురాయేనని పేర్కొన్న డివిలియర్స్‌ తన క్రీడా జీవితం ఇంతకాలం సాగినందుకు సంతోషంగా ఉందన్నాడు.డివిలియర్స్‌ ఒక క్రికెటర్‌ మాత్రమే కాదు,అతను ఒక మల్టీ టాలెండెడ్‌.డివిలియర్స్‌ గురించి చాలా మందికి తెలియని విషయాలు కొన్ని పరిశీలిద్దాం. దక్షిణాఫ్రికా తరుపున జూనియర్‌ నేషనల్‌ హాకీ జట్టులో గోల్‌ కీపర్‌గా ఆడాడు. దక్షిణాఫ్రికా తరుపున జూనియర్‌ నేషనల్‌ పుట్‌బాల్‌ జట్టుకు ఎంపికయ్యాడు. దక్షిణాఫ్రికా జూనియర్‌ రగ్భీ జట్టుకు కెప్టెన్‌గా వ్యవహరించాడు. దక్షిణాఫ్రికాలో ఆరు పాఠశాలల స్మిమ్మింగ్‌ రికార్డులను కలిగి ఉన్నాడు. కాగా 100 మీటర్ల పరుగు పందెంలో జూనియర్‌ అథ్లెటిక్స్‌ విభాగంలో అత్యంత వేగవంతమైన రికార్డు కలిగి ఉన్నాడు. దక్షిణాఫ్రికా జూనియర్‌ డేవిస్‌ కప్‌ టెన్నిస్‌ జట్టులో మెంబర్‌. దక్షిణాఫ్రికా నేషనల్‌ బ్యాడ్మింటన్‌ అండర్‌-19 చాంపియన్‌,అండర్‌-19 గోల్స్‌ టోర్నమెంట్‌ విజేత. దక్షిణాఫ్రికా రాజధాని కేప్‌ టౌన్‌లో కేన్సర్‌ ఆసుపత్రిని నెలకొల్పాడు.జింబాబ్వేలో ఒక మారుమూల గ్రామాన్ని దత్తత తీసుకుని ఆ గ్రామాభివృద్ది తోడ్పాటునకు ఎంతగానో కృషిచేస్తున్నాడు.